VDSS Sklep Psp 53/2024
Sodna praksa Višjega delovnega in socialnega sodišča, 2024-06-12

Edo Škrabec (preds.), mag. Lilijana Strban (poroč.), mag. Biserka Kogej Dmitrovič

stroški odvetnika - stroškovnik - začetek veljavnosti - sprememba zakona

Utemeljen je pritožbeni očitek, da je za uporabo spremenjenega petega odstavka 17. člena ZOdv odločilno, kdaj odvetnik na sodišče priglasi stroške, na podlagi česar sodišče odloča o odmeri stroškov za odvetniške storitve. Če odvetnik vloži stroškovnik sodišča na dan, ko se začne uporabljati spremenjena določba petega odstavka 17. člena ZOdv, bo sodišče pri odmeri stroškov za odvetniške storitve odločalo po ZOdv-G in bo odvetnik za opravljene storitve, ki jih bo priglasil v stroškovniku upravičen do plačila v celotnem znesku po OT. V tem sporu je tožnikov pooblaščenec vložil stroškovnik na naroku za glavno obravnavo 16. 2. 2023, torej pred 26. 4. 2023, zato je odvetnik upravičen do polovice zneska po OT. Sodišče bi moralo odločiti v skladu s petim odstavkom 17. člena ZOdv, ki se je uporabljal do 25. 4. 2023. Ker je odvetnik upravičen le do polovice zneska po Odvetniški tarifi, je toženec dolžan povrniti priznane stroške postopka, opredeljene v I. točki izreka tega sklepa le v višini 82,35 EUR.

Pritožbi se ugodi in se izpodbijani sklep v I. točki izreka spremeni tako, da se znesek 164,70 EUR nadomesti z zneskom 82,35 EUR.

1. Sodišče prve stopnje je v I. točki izpodbijanega sklepa v zvezi s pravnomočno sodbo opr. št. I Ps 569/2020 z dne 15. 6. 2023 tožencu naložilo plačilo stroškov postopka v višini 164,70 EUR na račun Delovnega sodišča v Celju, v primeru zamude z zakonskimi zamudnimi obrestmi. V II. točki izreka pa je tožencu naložilo, da v roku 15 dni tožniku povrne stroške postopka v višini 743,90 EUR, v primeru zamude z zakonskimi zamudnimi obrestmi, ki tečejo po poteku roka za izpolnitev.

2. Toženec se pritožuje zoper I. točko izreka, s katero je sodišče odločilo o povrnitvi stroškov postopka do 5. 8. 2020, ko je imel tožnik z odločbo Bpp 82/2020 z dne 16. 7. 2020 priznano brezplačno pravno pomoč za pravno svetovanje in zastopanje v tem socialnem sporu. Glede stroškov, ki so nastali do 5. 8. 2020 je sodišče pooblaščencu tožnika na podlagi Odvetniške tarife (Ur. l. RS, št. 2/2015 s spremembami) in priglasitve stroškov priznalo 300 točk za tožbo z dne 17. 7. 2020, kar ob vrednosti točke 0,60 EUR znaša 180,00 EUR. Ker je pooblaščenec tožnika zavezanec za DDV je sodišču priznalo tudi 22 % DDV od 180,00 EUR v višini 39,60 EUR. Skupaj je sodišče priznalo 219,60 EUR. Ob upoštevanju 75 % uspeh tožnika (V. točka izreka sodbe I Ps 569/2020) je sodišče naložilo tožencu, da tožniku povrne 164,70 EUR stroškov postopka na račun Delovnega sodišča v Celju. Sodišče je napačno določilo višino zneska, ki ga je toženec dolžan povrniti na račun Delovnega sodišča v Celju (za zastopanje v okviru brezplačne pravne pomoči). Zakon o spremembi in dopolnitvi Zakona o odvetništvu (Ur. l. RS, št. 130/2022, v nadaljevanju ZOdv-G) je spremenil določbo petega odstavka 17. člena Zakona o odvetništvu (Ur. l. RS, št. 18/93 s spremembami, v nadaljevanju ZOdv) na način, da je uveljavil izenačitev plačila odvetnika, ki izvaja storitve brezplačne pravne pomoči s plačilom odvetnika, ki deluje na trgu, tako da je od dne uporabe spremenjenega petega odstavka 17. člena ZOdv odvetnik za opravljene storitve namesto do polovice zneska po Odvetniški tarifi upravičen do celotnega zneska po Odvetniški tarifi. Ministrstvo za pravosodje je 21. 12. 2022 pojasnilo, da prehodna določba 3. člena ZOdv-G zamika uporabo spremenjenega petega odstavka 17. člena ZOdv za 6 mesecev od uveljavitve ZOdv-G, saj je potrebno zaradi finančnih posledic, ki jih prinaša novela zakona in zadeva državni proračun, za izvajanje te določbe zagotoviti ustrezna finančna sredstva. Prehodna ureditev ZOdv-G ne določa, da bi se storitve, ki so opravljene pred začetkom uporabe ZOdv-G, o njihovi odmeri pa bo sodišče odločalo po začetku uporabe ZOdv-G, obračunavale po do tedaj veljavnih predpisih. To pomeni, da je za uporabo spremenjenega 5. odstavka 17. člena ZOdv odločilno, kdaj odvetnik na sodišču priglasi stroške (vloži stroškovnik), na podlagi česar sodišče odloča o odmeri stroškov za odvetniške storitve. Če odvetnik vloži stroškovnik na sodišče na dan, ko se začne uporabljati spremenjena določba petega odstavka 17. člena ZOdv (26. april 2023) ali pozneje, bo sodišče pri odmeri stroškov za odvetniške storitve odločalo po ZOdv-G in bo odvetnik za opravljene storitve, ki jih bo priglasil v stroškovniku upravičen do plačila v celotnem znesku po Odvetniški tarifi. Iz sodnega spisa v tej zadevi izhaja, da je odvetnik kot pooblaščenec tožnika priglasil stroške (vložil stroškovnik) na naroku glavne obravnave dne 16. 2. 2023. Torej pred 26. 4. 2024. Toženec vztraja, da bi moralo sodišče odločitvi v skladu s petim odstavkom 17. člena ZOdv, ki se je uporabljal do 25. 4. 2023 in po katerem je bil odvetnik upravičen do polovice zneska po Odvetniški tarifi, ker je odvetnik upravičen le do polovice zneska po OT, zato je toženec dolžan povrniti stroške postopka v tej višini. Ker je pooblaščenec tožnika odvetniške storitve do 5. 8. izvajal v okviru brezplačne pravne pomoči, stroške pa je priglasil 16. 2. 2023, je upravičen le do polovice zneska po OT, torej do 82,35 EUR.

4. Pritožbeno sodišče je preizkusilo sklep sodišča prve stopnje v mejah razlogov navedenih v pritožbi po 2. odstavku 350. člena v zvezi s 366. členom Zakona o pravdnem postopku (Ur. l. RS, št. 26/99 s spremembami, v nadaljevanju ZPP) v zvezi z 19. členom Zakona o delovnih in socialnih sodiščih (Ur. l. RS, št. 2/2004, v nadaljevanju ZDSS-1) in po uradni dolžnosti pazilo na bistvene kršitve določb pravdnega postopka navedene v 2. odstavku 350. člena ZPP ter na pravilno uporabo materialnega prava. Ugotovilo je, da sodišče prve stopnje ni storilo bistvenih kršitev določb pravdnega postopka, na katere je potrebno paziti po uradni dolžnosti, je pa zmotno uporabilo materialno pravo.

5. Utemeljen je pritožbeni očitek, da je za uporabo spremenjenega petega odstavka 17. člena ZOdv odločilno, kdaj odvetnik na sodišče priglasi stroške, na podlagi česar sodišče odloča o odmeri stroškov za odvetniške storitve. Če odvetnik vloži stroškovnik sodišča na dan, ko se začne uporabljati spremenjena določba petega odstavka 17. člena ZOdv

, bo sodišče pri odmeri stroškov za odvetniške storitve odločalo po ZOdv-G in bo odvetnik za opravljene storitve, ki jih bo priglasil v stroškovniku upravičen do plačila v celotnem znesku po OT. V tem sporu je tožnikov pooblaščenec vložil stroškovnik na naroku za glavno obravnavo 16. 2. 2023, torej pred 26. 4. 2023, zato je odvetnik upravičen do polovice zneska po OT. Sodišče bi moralo odločiti v skladu s petim odstavkom 17. člena ZOdv, ki se je uporabljal do 25. 4. 2023. Ker je odvetnik upravičen le do polovice zneska po Odvetniški tarifi, je toženec dolžan povrniti priznane stroške postopka, opredeljene v I. točki izreka tega sklepa le v višini 82,35 EUR.

6. Zaradi obrazloženega je pritožbeno sodišče na podlagi 3. točke 365. člena ZPP pritožbi ugodilo in izrek v I. točki izreka sklepa spremenilo tako, da je znesek priznanih stroškov postopka v znesku 164,70 EUR znižalo na 82,35 EUR.

Zakon o odvetništvu (1993) - ZOdv  - člen 17, 17/5

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.